<classify> Rais John Magufuli ameiagiza Wizara ya Kilimo kuhakikisha inafuatilia viwanda vyote vya korosho mkoani Mtwara ambavyo vilibinafsishwa lakini havijaendelezwa hadi leo kikiwemo cha aliyekuwa waziri katika serikali ya awamu ya tatu ambaye jina lake hakulitaja.Rais Magufuli ametoa agizo hili leo Alhamisi Aprili 4, 2019 alipokuwa akizungumza na wananchi wilayani Masasi mara baada ya kuzindua kituo cha afya cha Mbonde huku akimtaka waziri mwenye dhamana kubaki mkoani Mtwara baada ya ziara kuhakikisha agizo hilo linatekelezwa. Katibu Mkuu wa wizara ya viwanda ubaki huku huku mpaka ukashughulikie viwanda vyote, ameagiza Rais.Ameeleza kuwa wakulima wamehamasishwa kulima zao la korosho lakini wanakosa soko kwa kuwa kuna waliobinafsishiwa viwanda vya kubangua korosho lakini hawakuviendelea huku baadhi yao, akiwemo waziri wa zamani ambaye hakutaja jina kuchukua mikopo lakini wakapelekea kwenye miradi mingine.Akizungumzia miradi ya afya, Rais amesema: Nimekuja kufungua kituo cha afya kwa niaba ya vituo vingine 352 kwa sababu nilikuwa ninasita kufungua vituo hivi ili nijue ukweli nisije nikafungua vituo hewa.Rais Magufuli amesema katika bajeti ya dawa, serikali imeongeza fedha kutoka Sh bilioni 31 hadi bilioni 270, pamoja na kuajiri wafanyakazi wa kada ya afya wapatao 11,152 sambamba na ujenzi wa nyumba za watumishi wa afya 346 na huku akisisitiza: yote imetokana na kuungwa mkono na wananchi.Ameongeza kuwa uanzishwaji wa huduma ya matibabu ya kibingwa katika hospitali ya Taifa ya Muhimbili ni hatua kubwa iliyochukuliwa na serikali kwani upasuaji mkubwa umefanyika kiasi ambacho wagonjwa wengi kutoka nchi jirani pia wamekuwa wakija kutibiwa nchini.Kwa upande mwingine, Rais amekemea vitendo vya baadhi ya wananchi kukosa uzalendo kwa kuharibu mali za umma ikiwemo tukio la uchomaji wa gari la kubebea wagonjwa ambulance lililotokea wilayani Masasi. Serikali inaweka pesa ninyi mnakwenda kuchoma na hata kama ni pepo hili mlikemee kwa nguvu zote ...ole wenu mlichoma sijawa Rais tungetafutana tu...unashika kijiji chote watapiga pushapu ... watasemana tu, amesema Rais.  <topic>: KITAIFA 